b'\n_START_ARTICLE_\nJuozas \xc5\xa0vedas (1944)\n_START_PARAGRAPH_\nJuozas \xc5\xa0vedas (g. 1944 m. gegu\xc5\xbe\xc4\x97s 15 d. Strak\xc4\x97n\xc5\xb3 k., Mol\xc4\x97t\xc5\xb3 r.) \xe2\x80\x93 muzikos mokytojas ir chorvedys.\n_START_SECTION_\nBiografija\n_START_PARAGRAPH_\nBaig\xc4\x99s Mol\xc4\x97t\xc5\xb3 1-\xc4\x85j\xc4\x85 vidurin\xc4\x99 mokykl\xc4\x85, 1966\xe2\x80\x931969 m. choro dirigavimo mok\xc4\x97si Vilniaus kult\xc5\xabros mokykloje (d\xc4\x97st. K. Rimkevi\xc4\x8dius), o 1973\xe2\x80\x931978 m. neakivaizdiniu b\xc5\xabdu choro dirigavimo studijas t\xc4\x99s\xc4\x97 Lietuvos valstybin\xc4\x97s konservatorijos Klaip\xc4\x97dos fakultetuose (d\xc4\x97st. R. Misiukevi\xc4\x8dius)._NEWLINE_Nuo 1969 m. buvo Zaras\xc5\xb3 rajono Duset\xc5\xb3 kult\xc5\xabros nam\xc5\xb3 meno vadovas, o nuo 1972 m. Duset\xc5\xb3 vaik\xc5\xb3 muzikos mokyklos mokytojas, nuo 1995 m. vyresnysis muzikos (akordeono) mokytojas._NEWLINE_Nuo 1969 m. Duset\xc5\xb3 kult\xc5\xabros nam\xc5\xb3 mi\xc5\xa1riojo choro (50-55 dalyviai) meno vadovas ir dirigentas. Chor\xc4\x85 pareng\xc4\x97 1970, 1975, 1980 ir 1985 m. respublikin\xc4\x97ms dain\xc5\xb3 \xc5\xa1vent\xc4\x97ms, taip pat 1990 m. Lietuvos tautinei dain\xc5\xb3 \xc5\xa1ventei ir 1994 m. I Pasaulio lietuvi\xc5\xb3 dain\xc5\xb3 \xc5\xa1ventei Vilniuje. Ap\xc5\xbei\xc5\xabrose ir konkursuose choras peln\xc4\x97 prizini\xc5\xb3 viet\xc5\xb3, dalyvavo Estijos Pilvos rajono ir Baltarusijos Braslovo rajono dain\xc5\xb3 \xc5\xa1vent\xc4\x97se, 1988 m. lank\xc4\x97si Lenkijoje, rengia jubiliejinius kolektyvo koncertus, gieda ba\xc5\xbeny\xc4\x8dioje. Choras atlieka ir stambesnius k\xc5\xabrinius: Mald\xc4\x85 i\xc5\xa1 S. Moniuszkos kantatos \xe2\x80\x9eMilda\xe2\x80\x9c, Verg\xc5\xb3 chor\xc4\x85 i\xc5\xa1 G. Verdi operos \xe2\x80\x9eNabucco\xe2\x80\x9c, S. \xc5\xa0imkaus kantat\xc4\x85 \xe2\x80\x9eAtsisveikinimas su t\xc4\x97vyne\xe2\x80\x9c ir kt. Chorvedys dirba su moter\xc5\xb3 ir vyr\xc5\xb3 vokaliniais ansambliais, kurie parengiami \xe2\x80\x9eSidabrini\xc5\xb3 bals\xc5\xb3" konkursams ir laimi prizines vietas, dalyvauja televizijos laidose._NEWLINE_J. \xc5\xa0vedas \xe2\x80\x93 Zaras\xc5\xb3 rajono dain\xc5\xb3 \xc5\xa1ven\xc4\x8di\xc5\xb3 dirigentas, 1970 m. zonin\xc4\x97s dain\xc5\xb3 \xc5\xa1vent\xc4\x97s dirigentas Trakuose.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'